शाह और नड्डा से मिले खट्टर, कोरोना और किसानों पर की बातचीत
हरियाणा के मुख्यमंत्री मनोहर लाल खट्टर ने दिल्ली में गृह मंत्री अमित शाह और भाजपा के राष्ट्रीय अध्यक्ष जेपी नड्डा से मुलाकात की। नेताओं की यह बैठक अमित शाह के घर पर हुई।
चंडीगढ़/नई दिल्ली: हरियाणा के मुख्यमंत्री मनोहर लाल खट्टर ने दिल्ली में गृह मंत्री अमित शाह और भाजपा के राष्ट्रीय अध्यक्ष जेपी नड्डा से मुलाकात की। नेताओं की यह बैठक अमित शाह के घर पर हुई। जानकारी के मुताबिक, बैठक में कोरोना वायरस संक्रमण और किसान आंदोलन को लेकर चर्चा की गई।बैठक के बाद हरियाणा के सीएम मनोहर लाल खट्टर ने कहा कि 'काफी लंबे समय से दोनों शीर्ष नेताओं से मुलाकात नहीं हुई थी। आज की मुलाकात के दो ही विषय थे। कोराना का विषय और आने वाले समय की तैयारियों को लेकर चर्चा हुई है तथा किसान आंदोलन को लेकर जो भी चल रहा है, उसके बारे में भी अवगत कराया गया है।"मनोहर लाल खट्टर ने कहा कि 'इस विषय में विचार विमर्श के बाद जिस तरह से आगे बढ़ना है, वह हमें बताया जाएगा। हम आगे उसी तरह से बढ़ेंगे।" वहीं, हिसार विवाद को लेकर मुख्यमंत्री ने कहा कि 'सारा विषय उनके सामने रख दिया गया है, वह इस बात से सहमत हैं कि इस प्रकार के काम का विरोध करना उचित नहीं है।'खट्टर ने कहा कि 'केंद्रीय नेतृत्व को यह जानकारी भी दी गई है कि कल शाम को किस तरह से दोनों पक्षों के बीच बातचीत हुई है और अब वह आगे के लिए उन लोगों ने स्थगित कर दिया है।' उन्होंने कहा कि हरियाणा सरकार की तरफ से किसानों के लिए वैक्सीनेशन के इंतजाम की भी जानकारी केंद्रीय स्तर पर दी गई है। उन्होंने कहा कि 'धैर्य रखकर हम आगे बढ़ेंगे और तमाम चीजों का कोई न कोई हल निकलेगा।' वहीं, उन्होंने कोरोना से ठीक हुए लोगों को हो रही ब्लैक फंगस की बीमारी के बारे में कहा कि 'ब्लैक फंगस को लेकर भी हमको बताया गया है कि सरकार दवाई इंपोर्ट कर रही है। दवाई के आने पर डिस्ट्रीब्यूशन का प्लान बनेगा।'